**Șah mat la ursită**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*orologiul crăpat\*

am o zi proastă nu mai urc supusă și albă

pe membrana cuvântului

nu dau șah refuz să mai joc rolul pionului orb

mândria iluzorie de-a răpune regina cu al treizeci și treilea dans pe sârmă

nu mai e distractiv

mi-am prins moirele jucând cazacioc pe bara subțire a destinului meu

cum am polițe de plătit celor ce mi-au traficat visele

(înainte de închiderea bursei)

am țesut plasă hristică de prins dragonii

degetele mele herghelii de iarbă desenează cercuri voluptoase

pe sânii nopții așteptătoare

geometria cărnii cosmogonie filtrată prin clipă dezleagă șarada

duhului sacru

pe diagonală sar o căsuță absența îngheață sufletul sub mască

la masa bogaților statuile scot piesele negre din tranșeele zilei

sub pragurile lumii inițiez ritualuri păgâne

trag focurile din subpământuri vatra dintre atrii duduie de curcubeie

îngerii dau șah-mat la umbre

dumnezeu își spală tălpile murdare de ceruri

în pupila ce mă înghite

lumina ridică storurile

veșnicia clipește